मधु के निर्माण मधुरस (नेक्टर) से होला जेकरा के मधुमक्खी सभ चूस के एकट्ठा करें लीं। एह रस में शुगर होला आ ई आमतौर पर पौधन के फूल में पावल जाला जबकि कुछ पौधा फूल के अलावा अउरी बाहरी नेक्टरिया वाला भी होलें। मधुमक्खी ई रस अपना भोजन खातिर एकट्ठा करें लीं आ एकर कुछ मात्रा उनहन के भ्रमण के दौरान पच के खतम हो जाला जबकि बचल हिस्सा के दुसरे किसिम के पाक होला जेह में पानी के मात्रा घट जाले आ कुछ एंजाइम के क्रिया के चलते ई गाढ़ हो जाला जेकरा के मधुमक्खी अपना छत्ता के खाना सभ में उगिल देलीं जवना से की बाद में भोजन के कमी वाला दिनन में एकर इस्तेमाल हो सके। जाड़ा के समय में आ अउरी कौनों भोजन के कमी के काल में मधुमक्खी आ उनहन के लार्वा एही सहेज के रखल मधु के खा के जिंदा रहे लें।